**Tervehdys Superin ao 120:n jäsen!**

Nyt kun tekniikka alkanut vihdoinkin toimia kunnolla ja muutenkin välineet toimivat, pääsen ottamaan teihin jäseniin yhteyttä.

Suomen lähi-ja perushoitajaliitto Superin jäsenenä olet yksi meistä yli 90 000:sta. Tuo rajapyykki liiton jäsenmäärässä saavutettiin alkuvuoden aikana. Hyvä me!

Jäsenhankintaa on kuitenkin syytä edelleen tehostaa. Superin tavoitteenahan on se, että jokainen Suomen lähi- ja perushoitaja kuuluisi Superiin. Ja jokainen superilainen on oikea henkilö suosittelemaan Superia.

Super on lähi- ja perushoitajien oma liitto, jossa asioista myös päättävät lähi- ja perushoitajat.

**TSN**

TSN on Terveys- ja Sosiaalialan neuvottelujärjestö, jossa on jäsenenä Super, Tehy ja ERTO. TSN:n avulla järjestöt hakevat lisää voimaa neuvotteluihin työehdoista. TSN toimii yksityisellä puolella, kunnalliselle on oma yhteistyöjärjestönsä. TSN myös kouluttaa luottamusmiehiä ja työsuojeluvaltuutettuja. Yksityisellä puolella luottamusmiehet ovat TSN.n luottamusmiehiä ja edustavat siten kaikkia työpaikan Superin, Tehy:n ja ERTO:n jäseniä riippumatta siitä, mihin liittoon itse kuuluvat. Sama luottamusmies on siis samalla työpaikalla luottamusmies niin superilaiselle lähihoitajalle kuin esimiehenä toimivalle tehyläiselle sairaanhoitajalle. Voi tuntua oudolta, ja varmasti sitä monille onkin.

TSN:n omat nettisivut <https://www.tsn.fi/> täältä löytyy jonkin verran lisää tietoa.

**Yhdysjäsenten merkitys kasvaa**

Yhdysjäsenillä on meille suuri merkitys. Yksityisellä puolella tämä korostuu entisestään, koska luottamusmiehiä on vähemmän ja he edustavat muitakin kuin Superia. Näin yhdysjäsen on monella työpaikalla se lähin liiton edustaja, johon voidaan tarvittaessa ottaa yhteys ja joka välittää tietoa liitosta jäsenille ja jäseniltä liittoon ja luottamusmiehille. Ja muistakaahan nykyiset ja tulevat yhdysjäsenet, että Super tarjoaa tehtävään koulutusta. Kannattaa käydä.

**Suosikki / Terhikki**

Lähihoitajien rekisteröitymispakko Suosikki-rekisteriin on herättänyt paljon kysymyksiä. Lähihoitajien tarve rekisteröityä molempiin lähtee siitä, että lähihoitaja on sosiaali- ja terveydenhuollon ammattihenkilö. Super teki paljon töitä sen eteen, että sosiaalihuollon ammattihenkilölakiin tuli laillistettujen ammattihenkilöiden lisäksi myös nimikesuojatut ammattihenkilöt, lähihoitajat, kodinhoitajat ja kehitysvammaistenhoitajat. Lähihoitajat ovat ainoa ammattiryhmä, jossa on sekä sosiaali- että terveydenhuollon ammattihenkilöitä.

Super lähtee siitä, että ilman että jos nimikesuojattuja ryhmiä ei olisi katsottu laissa sosiaalihuollon ammattihenkilöiksi, koulutuksella ei olisi ollut merkitystä ja lähihoitajan tehtävään olisi voinut palkata kenet vain.

Paljon porua on aiheuttanut erityisesti Terhikissä jo olevien rekisteröitymisen maksullisuus. Eikä tuo reilua olekaan. Varsinkin, kun rekisterit ilmeisesti tulevaisuudessa yhdistyvät. Valitettavasti tähän asiaan Super ei onnistunut vaikuttamaan, vaikka kävikin siitä useita keskusteluja Valviran ja STM:n kanssa.

Super suosittelee rekisteröitymistä, sillä se on usein hoitajan oman edun mukaista. Tämä koskee myös niitä, jotka eivät nyt toimi sosiaalihuollossa, sillä jos ajankohtaiseksi tulee vaikkapa työpaikan vaihtaminen, on rekisteröinnistä etua työmarkkinoilla.

Terhikissä jo oleville rekisteröintimaksu on 40€ ja se on verovähennyskelpoinen. Suosikkiin rekisteröitymisessä on tällä hetkellä n. puolen vuoden jono.

**Tartuntatautilaki**

Toinen paljon puhuttanut asia on uusi 1.3.2017 voimaan tullut tartuntatautilaki. Erityisesti keskustelua on herättänyt lain vuoden päästä, eli 1.3.2018 voimaan tuleva 48§ ja sen tuoma velvoite, jonka mukaan tartuntatautien vakaville seuraamuksille alttiiden asiakkaiden ja potilaiden, eli ns. riskiryhmään kuuluvien, asiakas- ja potilastiloissa tapahtuvaan työskentelyyn sairaala- tai laitoshoitoa antavissa terveyden- tai sosiaalihuollon toimintayksiköissä ja potilaiden kuljetuksissa saa jatkossa vain erityisistä syistä käyttää henkilöä, jolla on puutteellinen rokotussuoja.

Super vastusti ko. pykälää, mutta vastustusta ei huomioitu. Tämän hetken tilanteen valossa Super suosittelee työnantajan tarjoaman rokotteen ottamista, sillä kieltäytymisestä voi seurata työntekijän työsuhteen päättäminen.

<https://www.superliitto.fi/viestinta/ajankohtaista/uusi-tartuntatautilaki-astui-voimaan-superin-oheistus-rokotusten-ottamisesta/>

Tähän päättyy saarnan osuus ja lopuksi muutama sana itsestäni.

Olen kohta 35 -vuotias lähihoitaja, joka työskentelee kotihoidossa. Valmistunut olen n. viisi vuotta sitten. Varsinaisesti yhdistystoiminnasta ei ole oikein hirveästi kokemusta ja kaiken tämän opettelussa menee oma aikansa.

Puheenjohtajana olen ollut nyt vuoden alusta, joka on minulle aivan uusi asia. Odotan mielenkiinnolla kaikkea vastaantulevaa tässä hommassa. Toivonkin teiltä kärsivällisyyttä alkutaipaleella, että eiköhän se tästä. Ammattiosaston hallitus on pysynyt muutoin juurikin muuttumattomana. Toivotan myös kaikki ammattiosasto toiminnasta kiinnostuneet tulemaan ja osallistumaan toimintaan mukaan.

Jos on jotakin kysyttävää minulta tai muulta hallitukselta, ottakaa rohkeasti yhteyttä. Vastaamme parhaamme mukaan ja jos ei itse osata, niin sitten etsitään vastaus. Yhteydessä saa olla kaikenlaisissa mieltä painavissa asioissa. Pitäkäähän myös yhteystiedot ajantasalla.

Muistakaa myös osallistua kevätkokoukseen 6.5. siellä tapaamaan ja tutustumaan muihin osastosi jäseniin ja verkostoitumaan. Varmastikin moni tuntee jo toisia jäseniä, mutta aina on joku tuntematonkin, johon voi tutustua.

Olemme saaneet järjestettyä pienen alennuksen Santasportin kanssa keilaukseen, sekä hohtokeilaukseen. Myös seikkailupuisto Huiman pääsylipuista saa pientä alennusta näyttämällä Jäsenkorttia.

Iloista alkanutta kevättä.

Terveisin

Kuusiniemi Jari

Puheenjohtaja

Super yksityisen sektorin ao 120